યાદ રહે કે જેમની પાસે ખૂબ નાણાં છે કે અઢળક નાણાં છે તેમણે જ કાળાં નાણાંનું સર્જન કરવું પડે છે કે તેમના મારફત અથવા તેમને માટે જ બ્લૅક મની બને છે અને નૅચરલી, આ અઢળક નાણાંવાળા લોકો ભરપૂર પ્રભુત્વ અને વર્ચસ પણ ધરાવતા હોય છે જેથી તેમની સામે સવાલ કે શંકા ઉઠાવનારાઓને પણ નાણાં પધરાવી (એ પણ કાળાં નાણાંમાંથી જ) દઈ ચૂપ કરી દેવાતા હોય છે. આવી ચુપકીદીઓ વષોર્ સુધી ચાલતી રહે છે, જેમાં સમાજમાં સતત અસમાનતા વધતી જાય છે એની ગંભીર નોંધ પણ લેવાવી જોઈએ. આપણે ભલે સમાજવાદ કે સામ્યવાદ લાવવાની વાત કે વિચાર ન કરીએ, પરંતુ માત્ર મૂડીવાદ વિકસતો રહે એ પણ સમાજ માટે આદર્શ ન કહેવાય. મૂડીવાદમાં ઘણાં સારાં પાસાં છે, સારાં પરિણામ પણ છે. સમાજમાં અસમાનતા પણ અમુક અંશે અનિવાર્ય હોય છે, પણ અતિશય અસમાનતા કે એનો અતિરેક થવો ન જોઈએ.